Den såkalte liturgisaken var en rettsprosess som gjaldt ny, godkjent høymesseliturgi som med kongelig resolusjon ble påbudt tatt i bruk i statskirken fra advent 1977. En gruppe personer tok ut søksmål mot Staten fordi de mente at menighetsmøtet var det organet som hadde myndighet til å iverksette slike endringer, med hjemmel i kirkeordningsloven av 1920. Svebak representerte 64 lekfolk fra sognemenighetene i Alta, Porsanger og Evenes da «liturgisaken» ble ført for Oslo byrett og senere Høyesterett i tidsrommet 1985–1987. For første gang i norsk rettshistorie ble myndighetsfordelingen mellom Storting og regjering avgjort i Høyesterett, som fastslo den strenge tolkning av Grunnlovens paragraf 16, om Kongens (kirkeregjeringens) uinnskrenkede myndighet over de statskirkelige møter og gudstjenesteordninger.